Objava zahtevka za registracijo imena v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 281/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Salacgrīvas nēģi“

EU št.: PGI-LV-02507 – 2. maj 2019

ZOP ( ) ZGO (X)

1. Ime

„Salacgrīvas nēģi“

2. Država članica ali tretja država

Latvija

3. Opis kmetijskega proizvoda ali živila

3.1. Vrsta proizvoda

Skupina 1.7 Sveže ribe, mehkužci in raki ter iz njih pridobljeni proizvodi

3.2. Opis proizvoda, za katerega se uporablja ime iz točke 1

„Salacgrīvas nēģi“ so anadromne obloustke, ki pripadajo vrsti rečnih piškurjev (Lampetra fluviatilis). Prodajajo se sveže ali kuhane in pripravljene v aspiku.

Sveži piškurji so dolgi od 30 cm do 35 cm, imajo temno modrosiv ali zelenorjav hrbet in bočni del, njihov spodnji bočni del in trebuh pa sta sivkasta ali bela. Manj kot 15 % piškurjev v dolžino meri več kot 35 cm ali manj kot 30 cm. Zaradi bližine geografskega območja morju in načina ribolova piškurjev „Salacgrīvas nēģi“ ti v rekah preživijo zelo malo časa, zato so izredno čisti, njihov dihalni sistem pa ne vsebuje nečistoč rečnih usedlin. Poleg tega imajo značilen vonj po morju in algah.

Neželenih nečistoč rečnih usedlin in okusa po njih ne vsebujejo niti kuhani piškurji v aspiku, pripravljeni iz svežih piškurjev. Njihov okus je bogat, grenko sladek in zmerno slan; kar zadeva konsistenco, se njihovo meso zlahka drobi ter je mehko in sočno. Te lastnosti se ohranijo v gostem in prožnem aspiku. Končni proizvod vsebuje največ 30 % aspika, najmanj 70 % kuhanega mesa piškurjev ter med 1,2 % in 3,0 % soli. Kuhani piškurji imajo sivorjavo barvo, aspik pa je svetlo rumen do svetlo rjav.

3.3. Krma (samo za proizvode živalskega izvora) in surovine (samo za predelane proizvode)

Pravila glede uporabljene krme ali njene kakovosti še niso bila določena.

Surovina za predelani proizvod – kuhani piškurji v aspiku – so sveži piškurji, ulovljeni v rekah Svētupe in Salaca v krajevni skupnosti in mestu Salacgrīva.

3.4. Posebne faze proizvodnje, ki jih je treba izvajati na opredeljenem geografskem območju

Sveži piškurji „Salacgrīvas nēģi“ se od 1. avgusta do 31. januarja lovijo v vrše na jezovih na rekah Svētupe in Salaca v krajevni skupnosti in mestu Salacgrīva.

Vse faze proizvodnje kuhanih piškurjev v aspiku potekajo v krajevni skupnosti in mestu Salacgrīva.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Krajevna skupnost in mesto Salacgrīva se nahajata na obali pokrajine Vidzeme v Riškem zalivu.

5. Povezava z geografskim območjem

Posebnosti geografskega območja

Danes se piškurji lovijo z vršami na jezovih le v krajevni skupnosti in mestu Salacgrīva – gre za edinstveno ribolovno metodo, ki ima večstoletno zgodovino. Jez za piškurje je posebne vrste most, zgrajen iz kupov smrekovih vej, ki so skupaj pritrjene z vijaki ali žeblji. Ta ribolovna metoda zlasti omogoča lažje pregledovanje vrš, zaradi geografske bližine morja lokaciji na reki, kamor se piškurji vrnejo za drstenje, potem ko so bili večino življenja v slani vodi, pa ti preživijo manj časa v rekah, zato je vnos nečistoč rečnih sedimentov manjši, organoleptične lastnosti proizvoda, zlasti njegov okus, pa bolj izrazite.

Posebnosti proizvoda

„Salacgrīvas nēģi“ so anadromne obloustke, ki pripadajo vrsti rečnih piškurjev (Lampetra fluviatilis). Značilno je, da:

— imajo sveži piškurji vonj po morju in algah;

— je proizvod poseben zaradi organoleptičnih lastnosti – ima namreč bogat, grenko sladek in zmerno slan okus, na katerega rečne usedline ne vplivajo.

Povezava

Med geografskim območjem piškurjev „Salacgrīvas nēģi“ in proizvodom obstaja vzročna povezava, ki je podlaga za sloves in značilnosti proizvoda.

Najbolj značilne posebnosti proizvoda, t.j. njegov bogat, grenko sladek in zmerno slan okus ter vonj po morju in algah, so posledica tako geografske bližine morju, zaradi katere piškurji, ko se v reke vračajo za drstenje, tam preživijo manj časa, zato vsebujejo manj nečistoč rečnih sedimentov, kot uporabljane ribolovne metode, ki olajšuje redno preverjanje vrš.

Proizvod ima že več stoletij odličen sloves med prebivalci Latvije, o čemer pričajo zgodovinski podatki – piškurji „Salacgrīvas nēģi“ se lovijo in predelujejo že od 18. stoletja. Metode ribolova piškurjev in recepti za pripravo se prenašajo iz generacije v generacijo. Arhiv muzeja Salacgrīva vsebuje risbo Johanna Brotzeja iz leta 1780, ki prikazuje jez za ribolov piškurjev v reki Salaca blizu dvorca Vecsalaca.

Glede na dokumente, ki jih od leta 1867 hrani latvijski državni zgodovinski arhiv, se je z ribolovom piškurjev takrat ukvarjalo 14 kmetij. V prvem obdobju neodvisnosti Latvije je bil ribolov piškurjev na reki Salaca še vedno zelo razširjen. Ribolovne pravice so se zakupile na dražbi v dvanajstih lotih, imenovanih „robi“. Z ribolovom in predelavo piškurjev se je v 20. in 30. letih 20. stoletja ukvarjal tudi Bernhards Skuja, takratni lastnik kmetije Upesjenni v mestu Salacgrīva. V obdobju med 1925 in 1930 je Skuja dal zgraditi objekt za pripravo piškurjev. Objekt, ki še vedno stoji, predstavlja začetek industrijske predelave piškurjev v pokrajini Vidzeme.

Po drugi svetovni vojni je ribolov in predelavo piškurjev v mestu Salacgrīva prevzela kmetijska skupnost Brīvais vilnis. V članku E. Dumbrājsa, objavljenem v reviji Zvaigzne (št. 21, 1956), je opisan ribolov piškurjev na reki Salaca in priprava kuhanih piškurjev v aspiku. Recept iz članka se je ohranil do danes.

O slovesu proizvoda med drugim priča dokumentarni film filmskega studia Riga iz leta 1974 z naslovom Mēs un jūra („Morje in mi“) (scenarista: Daina Avotiņa, Jānis Peters), v katerem so bile izrečene te pomembne besede: „Piškurji so čisto zlato reke Salaca!“

Omeniti gre tudi, da se zadnjih sedem let vsako drugo soboto v oktobru praznuje „dan piškurjev Salacgrīva“. Na ta dan se iz piškurjev „Salacgrīvas nēģi“ pripravi juha ali se skuhajo, mogoče pa je tudi kupiti ali prodajati kuhane piškurje v aspiku. Z ribolovom piškurjev in predelanimi proizvodi iz piškurjev se seznani na tisoče obiskovalcev. Ko se ti polni spominov na ribiče in kuharje piškurjev iz mesta Salacgrīva vrnejo domov, o njih pripovedujejo svoji družini in prijateljem.

Na turističnih poteh po krajevni skupnosti in mestu Salacgrīva lahko izveste več o edinstveni večstoletni ribolovni metodi in poskusite proizvode iz piškurjev. Metoda ribolova piškurjev na jezovih omogoča turistom, da ribolov opazujejo in pri njem sodelujejo. Obiskovalci neodvisne razstave z naslovom Zutiņš murdā („Piškurji v vršah“) v muzeju Salacgrīva se lahko podrobneje seznanijo z zgodovino ribolova in predelave piškurjev „Salacgrīvas nēģi“ ter slovesom, ki ga proizvod uživa danes. V muzeju je gradbena naprava, s katero lahko obiskovalci iz delov lesa zgradijo svoj jez za ribolov piškurjev. Ogledajo si lahko tudi film z naslovom No eglēm līdz nēģiem („Od smrekovih sestojev do piškurjev“), ki prikazuje ribolov piškurjev na reki Salaca.

Odličen sloves piškurjev „Salacgrīvas nēģi“ še posebej ceni Mārtiņš Rītiņš, pobudnik mednarodnega gibanja „slow food“ (počasna hrana) v Latviji. V svoji televizijski oddaji z naslovom Tuč, tuč Rītiņš je slavni kuhar 28. oktobra 2018 večmilijonskemu občinstvu predstavil tradicionalne metode ribolova piškurjev „Salacgrīvas nēģi“ in pokazal stare postopke za njihovo predelavo.

Sklic na objavo specifikacije proizvoda

https://www.pvd.gov.lv/lv/lauksaimniecibas-un-partikas-produktu-norazu-registracija

(1) UL L 343, 14.12.2012, str. 1.